Energiya samarador va energiya tejovchi qurilmalarni xarid qilish hamda ushbu maqsadlar uchun olingan kreditlar boʻyicha foiz xarajatlarining bir qismini qoplash uchun Oʻzbekiston Respublikasi Davlat budjeti mablagʻlari hisobidan kompensatsiya ajratish tartibi toʻgʻrisidagi nizomni tasdiqlash haqida
(resolution, 2025-10-27)

Oʻzbekiston Respublikasi Prezidentining “Iqtisodiyot tarmoqlari va ijtimoiy sohaning energiya samaradorligini oshirish, energiya tejovchi texnologiyalarni joriy etish va qayta tiklanuvchi energiya manbalarini rivojlantirishning tezkor chora-tadbirlari toʻgʻrisida” 2019-yil 22-avgustdagi PQ-4422-son qarori ijrosini taʼminlash, shuningdek, energiya samaradorligini oshirish, energiya tejovchi texnologiyalarni joriy etish va qayta tiklanuvchi energiya manbalarini rivojlantirishni qoʻllab-quvvatlash maqsadida Vazirlar Mahkamasi qaror qiladi: 1. Quyidagilarni nazarda tutuvchi Energiya samarador va energiya tejovchi qurilmalarni xarid qilish hamda ushbu maqsadlar uchun olingan kreditlar boʻyicha foiz xarajatlarining bir qismini qoplash uchun Oʻzbekiston Respublikasi Davlat budjeti mablagʻlari hisobidan kompensatsiya ajratish tartibi toʻgʻrisidagi nizom ilovaga muvofiq tasdiqlansin: energiya samarador va energiya tejovchi qurilmalarni xarid qilish hamda tijorat banklaridan ushbu maqsadlarga olingan kreditlar boʻyicha foiz xarajatlarining bir qismini qoplash uchun talab etiladigan kompensatsiya miqdorini hisoblash tartibi; energiya samarador va energiya tejovchi qurilmalarni xarid qilish hamda tijorat banklaridan ushbu maqsadlarga olingan kreditlar boʻyicha foiz xarajatlarining bir qismini qoplash uchun talab etiladigan kompensatsiyani ajratish tartibi. 2. Oʻzbekiston Respublikasi Energetika vazirligi Moliya vazirligi, Milliy axborot agentligi, Milliy teleradiokompaniyasi, Axborot va ommaviy kommunikatsiyalar agentligi bilan birgalikda ushbu qarorning mazmun-mohiyatini ommaviy axborot vositalarida muntazam va keng yoritib borsin. 3. Oʻzbekiston Respublikasi Moliya vazirligi boshqa manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov hamda Oʻzbekiston Respublikasi energetika vaziri A.S. Sultanov zimmasiga yuklansin. 1. Ushbu Nizom energiya samarador va energiya tejovchi qurilmalarni xarid qilish hamda ushbu maqsadlarga olingan kreditlar boʻyicha foiz xarajatlarining bir qismini qoplash uchun Oʻzbekiston Respublikasi Davlat budjeti mablagʻlari hisobidan kompensatsiya ajratish tartibini belgilaydi. Oʻzbekiston Respublikasi Davlat budjeti mablagʻlari hisobidan kompensatsiya (keyingi oʻrinlarda — kompensatsiya) quyidagi xarajatlarning bir qismini qoplash uchun ajratiladi: jismoniy shaxslarga — quyosh fotoelektrik stansiyalari, quyosh suv isitkichlari, shuningdek, energiya samarador gaz-gorelkali qurilmalarni sotib olish xarajatlari; jismoniy va yuridik shaxslarga — qayta tiklanuvchi energiya manbalari qurilmalari, energiya samarador gaz-gorelkali qurilmalar va qozonlar, shuningdek, energiya samarador boshqa uskunalarni xarid qilishga olingan tijorat banklarining kreditlari boʻyicha foiz xarajatlari. 2. Ushbu Nizom talablari 2020-yil 1-yanvardan boshlab oʻz mablagʻi hisobidan energiya samarador va energiya tejovchi qurilmalarni xarid qilgan va oʻrnatgan jismoniy shaxslarga, shuningdek tijorat banklari kreditlari asosida xarid qilgan va oʻrnatgan jismoniy va yuridik shaxslarga nisbatan tatbiq etiladi. 3. Oʻzbekiston Respublikasi Moliya vazirligi har yili Oʻzbekiston Respublikasining Davlat budjeti toʻgʻrisidagi Qonun loyihasini ishlab chiqishda energiya samarador va energiya tejovchi qurilmalarni xarid qilish hamda tijorat banklaridan ushbu maqsadlarga olingan kreditlar boʻyicha foiz xarajatlarining bir qismini qoplash maqsadida kompensatsiya ajratish uchun zarur mablagʻlarni nazarda tutadi. 4. Kompensatsiya Oʻzbekiston Respublikasi Davlat budjeti hisobidan quyidagi miqdorlarda ajratiladi: a) jismoniy shaxslarga quyosh fotoelektrik stansiyalari, quyosh suv isitkichlari, shuningdek, energiya samarador gaz-gorelkali qurilmalarni sotib olish xarajatlarining 30 foizi miqdorida, biroq: quyosh fotoelektrik stansiyalari uchun — 3 million soʻmdan; quyosh suv isitkichlari uchun — 1,5 million soʻmdan; energiya samarador gaz-gorelkali qurilmalar uchun — 200 ming soʻmdan oshmaydigan miqdorda; b) qayta tiklanuvchi energiya manbalari qurilmalari, energiya samarador gaz-gorelkali qurilmalar va qozonlar, shuningdek, energiya samarador boshqa uskunalarni xarid qilish uchun olingan tijorat banklarining kreditlari boʻyicha foiz xarajatlarining bir qismi qoplashga: jismoniy shaxslarga — 500 million soʻmdan oshmaydigan kreditlar boʻyicha — Oʻzbekiston Respublikasi Markaziy bankining qayta moliyalash stavkasidan oshgan qismida, biroq 8 foiz punktidan koʻp boʻlmagan miqdorda; yuridik shaxslarga — 5 milliard soʻmdan oshmaydigan kreditlar boʻyicha — Oʻzbekiston Respublikasi Markaziy bankining qayta moliyalash stavkasidan oshgan qismida, biroq 5 foiz punktidan koʻp boʻlmagan miqdorda. 5. Kompensatsiya jismoniy va yuridik shaxsning xohishiga koʻra 4-bandning “a” yoki “b” kichik bandlarida nazarda tutilgan xarajatlarning faqat bitta turi boʻyicha ajratiladi. 6. Energiya samarador, energiya tejovchi qurilmalarning, shuningdek, ularni sinash usullariga nisbatan talablarni belgilaydigan xalqaro standartlarni ishlab chiqish va joriy etish ishlari xalqaro moliya institutlari va donor mamlakatlar tomonidan taqdim etiladigan moliyaviy va texnik koʻmak, shu jumladan, grant va kreditlar doirasida amalga oshiriladi. 7. Energiya samarador va energiya tejovchi qurilmalarni xarid qilish hamda tijorat banklaridan ushbu maqsadlar uchun olingan kreditlar boʻyicha foiz xarajatlarining bir qismini qoplash uchun Oʻzbekiston Respublikasi Davlat budjetidan kompensatsiya toʻlash ushbu Nizomga 1-ilovada keltirilgan sxemaga muvofiq amalga oshiriladi. 8. Kompensatsiya miqdorini hisoblash va uni ajratish ushbu Nizomga 2-ilovada keltirilgan namunaviy tarkib asosida shakllantiriladigan Energiya samarador va energiya tejovchi qurilmalarni xarid qilish hamda tijorat banklaridan ushbu maqsadlar uchun olingan kreditlar boʻyicha foiz xarajatlarining bir qismini qoplash uchun Oʻzbekiston Respublikasi Davlat budjetidan kompensatsiya miqdorini hisoblash va ajratish boʻyicha tuman (shahar) ishchi guruhi (keyingi oʻrinlarda — ishchi guruh) tomonidan amalga oshiriladi. Ishchi guruh tarkibi tuman (shahar) hokimi qarori bilan tasdiqlanadi. 9. Talabgor jismoniy va yuridik shaxslar (keyingi oʻrinlarda — talabgor) kompensatsiya ajratish yuzasidan ushbu Nizomga 3-ilovada keltirilgan shakl boʻyicha ariza bilan ishchi guruhga murojaat qiladi. Arizaga quyidagilar ilova qilinadi: energiya samarador va energiya tejovchi qurilmalarning sertifikati va texnik pasporti; energiya samarador va energiya tejovchi qurilmalarni xarid qilish va oʻrnatish boʻyicha tijorat banki bilan tuzilgan kredit shartnomasi hamda kredit ajratilganligini tasdiqlovchi hujjatlar; energiya samarador va energiya tejovchi qurilmalar hamda uning butlovchi qismlari xarid qilinganligi toʻgʻrisidagi (ijrochi bilan tuzilgan shartnomalar) va oʻrnatilganligi toʻgʻrisida tegishli qurilish, sinov-sozlash ishlariga oid texnik hujjatlar; jismoniy shaxsning fuqarolik pasporti yoki yuridik shaxsning davlat roʻyxatidan oʻtkazilganligi toʻgʻrisidagi guvohnomasi nusxalari; tijorat bankidagi bank kartasi yoki shaxsiy hisobvaragʻiga oid maʼlumotlar. 10. Ushbu Nizomning 9-bandida koʻrsatilgan hujjatlar talabgorlar tomonidan ishchi guruhga pochta yoki elektron aloqa vositalari orqali taqdim etiladi. Talabgorlar taqdim etilgan hujjatlar hamda ularda koʻrsatilgan maʼlumotlarning ishonchliligi va haqqoniyligi uchun javobgar boʻladi. 11. Ishchi guruh ariza tushgan kundan boshlab 10 ish kuni mobaynida ushbu Nizomning 9-bandida koʻrsatilgan hujjatlarning toʻgʻri va toʻliqligini tekshiradi hamda energiya samarador va energiya tejovchi qurilmalarni qurilish-sozlash ishlari yongʻin va texnika xavfsizligi qoidalariga hamda shaharsozlik normalari va qoidalariga muvofiq amalga oshirilganligini joyiga chiqib oʻrganadi. Bunda: oʻrnatilgan energiya samarador qurilmalarni sotib olishga sarflangan xarajatlarning bir qismi Oʻzbekiston Respublikasi Davlat budjetidan qoplanishi toʻgʻrisidagi ushbu Nizomga 4-ilovada keltirilgan shaklga muvofiq dalolatnomani tasdiqlaydi hamda talabgorga yuboradi; taqdim etilgan hujjatlar toʻgʻri yoki toʻliq boʻlmaganda yoxud qurilish-sozlash ishlari yongʻin va texnika xavfsizligi qoidalariga hamda shaharsozlik normalari va qoidalariga muvofiq amalga oshirilmagan taqdirda, oʻrnatilgan energiya samarador va energiya tejovchi qurilmalarni sotib olishga sarflangan xarajatlarning bir qismi Oʻzbekiston Respublikasi Davlat budjetidan qoplanishini rad etish toʻgʻrisidagi ushbu Nizomga 5-ilovada keltirilgan shaklga muvofiq dalolatnomani tasdiqlaydi hamda talabgorga yuboradi. Talabgorlar ishchi guruhdan oʻrnatilgan energiya samarador va energiya tejovchi qurilmalarni sotib olishga sarflangan xarajatlarning bir qismini Oʻzbekiston Respublikasi Davlat budjetidan qoplashni rad etish toʻgʻrisidagi dalolatnomada koʻrsatib oʻtilgan kamchiliklarni bartaraf etganlaridan keyin, bir oy muddatda ushbu Nizomda belgilangan tartibda ishchi guruhga takroran murojaat qilishlari mumkin. 12. Ishchi guruh tomonidan barcha dalolatnomalar umumlashtirilganidan keyin, tegishli tuman (shahar) boʻyicha kompensatsiya toʻlab beriladigan talabgorlar roʻyxati shakllantiriladi hamda tuman (shahar) hokimliklari moliya boʻlimlariga yuboriladi. 13. Tuman (shahar) hokimliklari moliya boʻlimlari barcha roʻyxatlarni umumlashtiradi hamda har oyning 5-sanasiga qadar kompensatsiya toʻlash uchun talab etiladigan mablagʻlarni ajratish yuzasidan tegishlicha Qoraqalpogʻiston Respublikasi Moliya vazirligiga, viloyatlar va Toshkent shahar hokimliklari moliya bosh boshqarmalariga (keyingi oʻrinlarda — hududiy moliya boshqarmalari) murojaat qiladi. 14. Hududiy moliya boshqarmalari tuman (shahar) hokimliklari moliya boʻlimlari (keyingi oʻrinlarda — hududiy moliya boʻlimlari) soʻrovlarini umumlashtiradi hamda har oyning 10-sanasiga qadar kompensatsiya toʻlash uchun talab etiladigan mablagʻlarni ajratish yuzasidan Oʻzbekiston Respublikasi Moliya vazirligiga murojaat qiladi. 15. Oʻzbekiston Respublikasi Moliya vazirligi hududiy moliya boshqarmalarining soʻrovlariga asosan har oyning 20-sanasiga qadar kompensatsiya toʻlash uchun talab etiladigan mablagʻlarni Qoraqalpogʻiston Respublikasi respublika budjeti, viloyatlar viloyat budjetlariga va Toshkent shahri shahar budjetiga ajratadi. 16. Hududiy moliya boshqarmalari ajratilgan mablagʻlarni tuman (shahar) mahalliy budjetlariga ajratadi. 17. Hududiy moliya boʻlimlari kompensatsiya toʻlash maqsadida ajratilgan mablagʻlarni talabgorlarning bank kartasi yoki bank hisobvaragʻiga oʻtkazadi. 18. Energiya samarador va energiya tejovchi qurilmalarni xarid qilish hamda tijorat banklaridan ushbu maqsadlar uchun olingan kreditlar boʻyicha foiz xarajatlarining bir qismini qoplash maqsadida ajratilgan kompensatsiya mablagʻlarining samarali foydalanilishi ustidan Davlat moliyaviy nazorati inspeksiyasi va uning hududiy boshqarmalari tomonidan doimiy nazorat amalga oshiriladi. 19. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javobgar boʻladi. Bosqichlar Subyektlar Tadbirlar Ijro muddati I. Kompensatsiya miqdorini hisoblash tartibi 1-bosqich Talabgor Kompensatsiya ajratish yuzasidan ushbu Nizomga 3-ilovada keltirilgan shakl boʻyicha ariza bilan ishchi guruhga murojaat qiladi. Oʻz xohishiga koʻra 2-bosqich Ishchi guruh Ushbu Nizomning 9-bandida koʻrsatilgan hujjatlarning toʻgʻri va toʻliqligini tekshiradi hamda energiya samarador va energiya tejovchi qurilmalarni qurilish-sozlash ishlari yongʻin va texnika xavfsizligi qoidalariga hamda shaharsozlik normalari va qoidalariga muvofiq amalga oshirilganligini joyiga chiqib oʻrganadi. Bunda: oʻrnatilgan energiya samarador qurilmalarni sotib olishga sarflangan xarajatlarning bir qismi Oʻzbekiston Respublikasi Davlat budjetidan qoplanishi toʻgʻrisidagi ushbu Nizomga 4-ilovada keltirilgan shaklga muvofiq dalolatnomani tasdiqlaydi hamda talabgorga yuboradi; taqdim etilgan hujjatlar toʻgʻri yoki toʻliq boʻlmaganda yoxud qurilish-sozlash ishlari yongʻin va texnika xavfsizligi qoidalariga hamda shaharsozlik normalari va qoidalariga muvofiq amalga oshirilmagan taqdirda, oʻrnatilgan energiya samarador va energiya tejovchi qurilmalarni sotib olishga sarflangan xarajatlarning bir qismi Oʻzbekiston Respublikasi Davlat budjetidan qoplanishini rad etish toʻgʻrisidagi ushbu Nizomga 5-ilovada keltirilgan shaklga muvofiq dalolatnomani tasdiqlaydi hamda talabgorga yuboradi. Talabgorlar rad etish toʻgʻrisidagi dalolatnomada koʻrsatib oʻtilgan kamchiliklarni bartaraf etganlaridan keyin, bir oy muddatda ushbu Nizomda belgilangan tartibda ishchi guruhga takroran murojaat qilishlari mumkin. Murojaat kelib tushgan kundan boshlab 10 ishkunida 3-bosqich Ishchi guruh Ijobiy xulosaga asosan tuman (shahar) hokimligi moliya boʻlimiga (keyingi oʻrinlarda — hududiy moliya boʻlimi) kompensatsiya toʻlab beriladigan talabgorlar roʻyxatini yuboradi. Murojaat kelib tushgan kundan boshlab 10 ish kunida II. Kompensatsiya ajratish tartibi 4-bosqich Hududiy moliya boʻlimi Barcha soʻrovlarni umumlashtiradi hamda kompensansiya uchun talab etiladigan mablagʻlarni ajratish yuzasidan tegishliligi boʻyicha Qoraqalpogʻiston Respublikasi Moliya vazirligiga, viloyatlar va Toshkent shahar hokimliklari moliya bosh boshqarmalariga (keyingi oʻrinlarda — hududiy moliya boshqarmalari) murojaat qiladi. Har oyning 5-sanasiga qadar 5-bosqich Hududiy moliya boshqarmalari Hududiy moliya boʻlimlari soʻrovlarini umumlashtiradi hamda kompensatsiya toʻlash uchun talab etiladigan mablagʻlarni ajratish yuzasidan Oʻzbekiston Respublikasi Moliya vazirligiga murojaat qiladi. Har oyning 10-sanasiga qadar 6-bosqich Oʻzbekiston Respublikasi Moliya vazirligi Hududiy moliya boshqarmalarining soʻrovlariga asosan kompensatsiya toʻlash uchun talab etiladigan mablagʻlarni Qoraqalpogʻiston Respublikasi respublika budjeti, viloyatlar viloyat budjetlariga va Toshkent shahri shahar budjetiga ajratadi. Har oyning 20-sanasiga qadar 7-bosqich Hududiy moliya boshqarmalari Ajratilgan mablagʻni tuman (shahar) mahalliy budjetiga ajratadi. Mablagʻ ajratilgan kuni 8-bosqich Hududiy moliya boʻlimlari Ajratilgan kompensatsiya mablagʻlarini talabgorning bank kartasi yoki bank hisobvaragʻiga oʻtkazadi. Mablagʻ ajratilgan kuni T/r F.I.O. Ish joyi va lavozimi 1. Lavozimi boʻyicha Tuman (shahar) hokimining moliya-iqtisodiyot va kambagʻallikni qisqartirish masalalari boʻyicha birinchi oʻrinbosari — tuman (shahar) iqtisodiy taraqqiyot va kambagʻallikni qisqartirish boʻlimi boshligʻi, ishchi guruhi rahbari 2. Lavozimi boʻyicha Tuman (shahar) elektr taʼminoti korxonasi boshligʻi yoki uning oʻrinbosari, masʼul xodimi 3. Lavozimi boʻyicha Tuman (shahar) gaz taʼminoti boʻlimi boshligʻi yoki uning oʻrinbosari, masʼul xodimi 4. Lavozimi boʻyicha Tuman (shahar) qurilish boʻlimi boshligʻi yoki uning oʻrinbosari, masʼul xodimi 5. Lavozimi boʻyicha Tuman (shahar) favqulodda vaziyatlar boʻlimi boshligʻi yoki uning oʻrinbosari, masʼul xodimi (yongʻin xavfsizligi boʻyicha) 6. Lavozimi boʻyicha Sanoat xavfsizligi davlat qoʻmitasining viloyat (Toshkent shahar) hududiy boshqarmasi boshligʻi yoki uning oʻrinbosari, masʼul xodimi